钦定古今图书集成/明伦汇编/闺媛典/第023卷 > 孟母
## 钦定古今图书集成/明伦汇编/闺媛典/第023卷 > 孟母

按刘向《列女传》：邹孟轲之母，号孟母，其舍近墓。孟子
之少也，嬉游为墓间之事，踊跃筑埋。孟母曰：“此非吾
所以居处子。”乃去舍市旁，其嬉戏，为贾人衒卖之事。
孟母又曰：“‘此非吾所以居处子也’。复徙舍学宫之旁，
其嬉游，乃设俎豆，揖让进退。孟母曰：‘真可以居吾子
矣’。”遂居之。及孟子长，学六艺，卒成大儒。君子谓孟母
善以渐化，《诗》云：“彼姝者子，何以予之？”此之谓也。自孟
子之少也，既学而归，孟母方绩问曰：“学所至矣。”孟子
曰：“自若也。”孟母以刀断其织，孟子惧，问其故，孟母曰：
“子之废学，若吾断斯织也。”夫君子学以立名，问则广
知，是以居则安宁，动则远害。今而废之，是不免于厮
役，而无以离于祸患也。何以异于织绩而食，中道废而不为，宁能衣夫子而长，不乏粮食哉？女则废其所
食，男则堕于修德，不为窃盗，则为虏役矣。孟子惧，旦
夕勤学不息，师事子思，遂成天下之名儒。君子谓孟
母知为人母之道矣，《诗》云：“彼姝者子，何以告之？”此之
谓也。孟子既娶，将入私室，其妇袒而在内，孟子不悦，
遂去不入，妇辞孟母而去，曰：“妾闻夫妇之道，私室不
与焉。今者妾窃惰在室，而夫子见妾，勃然不悦，是客
妾也。妇人之义，盖不客宿，请归父母。”于是孟母召孟
子而谓之曰：“夫礼，将入门，问孰存，所以致敬也；将上
堂，声必扬，所以戒人也；将入户，视必下，恐见人过也。
今子不察于礼，责礼于人，不亦远乎？”孟子谢，遂留其
妇。君子谓孟母知礼而明于姑母之道。孟子处齐而
有忧色。孟母见之曰：“子若有忧色，何也？”孟子曰：“不敢。”
异日闲居，拥楹而叹。孟母见之曰：“乡见子有忧色。”曰：
“不也。”“今拥楹而叹，何也？”孟子对曰：“轲闻之，君子称身
就位，不为苟得而爱赏，不贪荣禄。诸侯不听，则不达
其上；听而不用，则不践其朝。今道不用于齐，愿行而
母老，是以忧也。”孟母曰：“夫妇之礼，精五飰，羃酒浆，养
舅姑，缝衣裳而已矣。故有闺内之修，而无境外之志。
《易》曰：‘在中馈，无攸遂’。《诗》曰：‘无非无仪，惟酒食是议’。以
言妇人无擅制之义，而有三从之道也。故年少则从
父母，出嫁则从乎夫，夫死则从乎子，礼也。今子成人
也，而我老矣，子行乎子义”，吾行乎吾礼。君子谓孟母
知妇道。《诗》云：“载色载笑，匪怒伊教。”此之谓也。